Magen til dårlig oplevelse skal man godt nok lede længe efter, hvis den overhovedet findes.

Telenor oplyste mig i maj måned 2014 på deres kundeservice, hvor jeg ventede meget lang tid på at komme igennem, at jeg havde 1 måneds opsigelse på mit bredbånd og ingen opsigelse på mine telefoner. Da jeg ønskede at skifte teleudbyder af flere årsager, men hovedsagelig dårlig service fra Telenor, bad jeg TDC, som nu er min nye teleudbyder, om at opsige mine abonnementer.

Jeg fik at vide af TDC, at mit bredbånd var opsagt fra den 13. juni 2014, hvor TDC så ville komme og installere deres. Det var jo fint nok, og præcis kl. 24.00 den 13. juni 2014 lukkede mit bredbånd fra Telenor, så der var jo ingen tvivl om, at det var opsagt, og så skulle jeg være ude af det.

Jeg ringer til Telenor nogle dage efter, da jeg ville spørge, om jeg skulle sende deres modem tilbage. Jeg venter igen igen på kundeservice med dårlig musik i øret, og da jeg endelig kommer igennem, får jeg at vide, at jeg bare kan aflevere det på genbrugsstationen, da de ikke skulle bruge det.

Så langt så godt. Men på min betalingsservice opdager jeg, at Telenor stadig måned efter måned trækker for bredbånd, som jeg ikke mere har hos dem !!! Hmm... jeg ringer igen til kundeservice, og efter at have ventet i godt 20 minutters tid, får jeg en person i røret, som ikke lige kan tage stilling til det, da jeg er erhvervskunde. (havde da ellers trykket 2 for erhvervs kunde i starten - men det var så heller ikke nok) Jeg bliver så stillet om adskillige gange, indtil der endelig er en, som kan se, at de har lavet en fejl og lover mig en kreditnota.

Det var jo godt, at jeg fik ret, og så var vi da så langt. (Men hvorfor var det lige, at jeg ikke optog den samtale, for ord er åbenbart ikke et ord for Telenor :-/ )

Telenor bliver nemlig ved med at stå på min betalingsservice, og jeg afviser så den næste faktura, hvorefter jeg får en rykker. Pyyyh... endnu engang ringer jeg op til kundeservice, venter rigtig mange minutter. (har brugt virkelige mange frokostpauser på dette show) Hvorefter nøjagtig samme mønster gentager sig. Ingen kan tage stilling til noget, og pludselig har jeg meget længere opsigelse en lovet og tidligere sagt.

Telenor finder så igen ud af, at de har lavet en fejl, og lover mig en kreditnota. Jeg beder om en mail-bekræftelse på dette, (lært af tidligere erfaringer) hvilket Telenors servicemedarbejder lover mig, men som jeg aldrig modtager. Jeg modtager dog en kreditnota, og forventer da så endelig, at nu må alt være i orden.

Men nej. :-( I sidste uge får jeg så endnu en faktura, på opkrævning af bredbånd for oktober måned. Nu er jeg sku TOSSET, og ringer til kundeservice. Jeg for at vide, at ventetiden er ca. 3 minutter. Jeg venter så i 15 minutter, hvor jeg får en person i røret, som overhovedet ikke igen igen igen kan tage stilling til, hvad det er, der sker. Han vil så lige stille om til en anden medarbejder, men efter yderligere 17 minutter er min tålmodighed sku opbrugt. Jeg smider røret på, og beslutter at nu foregår alt fremover skriftligt. 

Jeg får den sms, som de altid sender, om jeg er tilfreds med deres kundeservice, hvor jeg sender dem et stort "0". Og få minutter efter, kan Telenor pludselig finde ud af at ringe til mig, og spørg hvordan det dog kan være, at jeg ikke er tilfreds. Den stakkels pige, som tager de opringninger, får hele ovennævnte forklaring, og kan godt forstå, at jeg er utilfreds, men kan ikke love, at Telenor vil hjælpe.

Men et eller andet er der alligevel sket, for i dag har jeg så fået et brev, om at mit abonnement er opsagt, og telenor vil lukke min forbindelse 10/10, meget underligt, for den har været lukket siden 13/6. De vil nu også have deres udstyr tilbage, som jo for længst er - efter deres vejledning - afleveret på genbrugsstationen.

Så derfor: HOLD JER LANGT VÆK.

Jeg har nu ikke flere kræfter til at snakke med Telenor, hvilket de sikkert også har ventet længe på. Dette må fremover blive en sag for min advokat.